༄༅། ། ཏཱཾ༔ རྒྱལ་ཀུན་ཕྲིན་ལས་གཅིག་བསྡུས་རྗེ་བཙུན་མ། །དྲན་པ་ཙམ་གྱིས་དོན་གཉིས་ལྷུན་གྲུབ་མ། །གནས་སྐབས་འཇིགས་པ་ཀུན་ལས་སྐྱོབས་མཛད་མ། །མཐར་ཐུགས་རྣམས་མཁྱེན་མཆོག་དངོས་སྟེར་མཛད་མ། ། བརྒྱད་གཉིས་ལང་ཚོའི་དཔལ་འཛིན་ཡིད་འོང་མ། །རབ་དཀར་ཟླ་བ་གཞོན་ནུའི་མདངས་འཛིན་མ། །ཐུགས་བརྩེའི་སྤྱན་རས་བདུན་གྱི་གཟིགས་མཛད་མ༑ ༑ཕྱག་གཡས་མཆོག་སྦྱིན་རྒྱ་ཡིས་སྐྱོབས་མཛད་མ། །གཡོན་པས་ཚེ་བུམ་བདུད་རྩིའི་དཔལ་འགྱེད་མ། །ཞབས་གཉིས་རྡོ་རྗེའི་སྐྱིལ་ཀྲུང་བཞུགས་མཛད་མ། །དར་དང་རིན་ཆེན་རྒྱན་གྱིས་བརྒྱན་མཛད་མ། །གནག་སྣུམ་དབུ་སྐྲའི་ཉལ་ཉིལ་གཡོ་མཛད་མ། །དབུ་ལ་རིགས་ལྔའི་དབུ་རྒྱན་གསོལ་མཛད་མ༑༑ཉ་གང་ཟླ་བའི་སྐུ་རྒྱབ་བསྟེན་མཛད་མ། །རྡུལ་སྙེད་མཁའ་འགྲོའི་ཚོགས་ཀྱི་ཚོགས་རྗེ་མ། །དུས་གསུམ་རྒྱལ་བ་ཀུན་ཀྱི་ཡུམ་གཅིག་མ། །སྐུ་གསུམ་མཁའ་འགྲོའི་གཙོ་མོ་ཏཱ་རེ་མ། །ཚེ་དང་ཡེ་ཤེས་དཔལ་སྟེར་རྒྱལ་ཡུམ་མ། ། འཕགས་མ་ཡིད་བཞིན་འཁོར་ལོ་སྙིང་ནས་དྲན། །དད་གསུམ་གདུང་བའི་དབྱངས་ཀྱིས་ལེགས་བསྐུལ་ན། །བརྩེ་ཆེན་ཐུགས་རྗེའི་སྤྱན་གྱིས་ཟུར་མིག་གཡོས། །བདེ་སྟོང་འོ་ཆུ་འཛིན་མའི་དངོས་གྲུབ་སྩོལ། །བདེ་དགའ་ལྷན་སྐྱེས་ཡེ་ཤེས་དུས་འདིར་སྩོལ། །སྔགས་སྐྱེས་གཏན་གྲོགས་ཏཱ་རེ་དེ་ཝཱི་ཡི། །དུས་མིན་ཉེར་འཚེའི་སྐུ་ཚེའི་གེགས་རྐྱེན་སོལ། །རིགས་ལྔའི་མཁའ་འགྲོའི་སུན་མ་དབྱིངས་སུ་ཟློགས། །རྨད་བྱུང་ཀུན་བཟང་མཆོད་པའི་སྤྲིན་ཆེན་འབུལ། ། ཕ་རོལ་བྱད་ཕུར་རྦོད་གཏོང་རྐྱེན་ངན་ཀུན། །བྱད་མ་རང་གཤེད་རང་ལ་དབབ་པར་མཛོད། །མདོར་ན་དུས་འདི་ནས་བཟུང་བྱང་ཆུབ་བར། །རྒྱལ་ཡུམ་འཕགས་མ་ཁྱེད་ཀྱིས་རྗེས་བཟུང་ནས། །བུ་གཅིག་པོ་ལ་མ་ཡི་སྙིང་བརྩེ་ལྟར། ། དོན་གཉིས་གང་འདོད་དངོས་གྲུབ་དཔལ་སྩོལ་ཅིག ། ཅེས་པའང་གཏན་གྲོགས་རིན་པོ་ཆེ་ཏཱ་རེ་དེ་ཝཱི་སྐུ་ཁམས་ཤིན་ཏུ་བསྙུན་ནས་སྐུ་རིམ་དུ་སྒྲོལ་དཀར་བསྒྲུབ་པ་ལ་གཞོལ་ཚེ་ཁོ་བོ་འཇིགས་མེད་ཕུན་ཚོགས་ཀྱིས་མོས་གུས་གདུང་ཤུགས་དྲགས་པོའི་ངང་ནས་བཅས་བཅོས་མེད་པར་བྲིས་པ་དགེ ཧོ༑ དུས་གསུམ་རྒྱལ་བ་ཐམས་ཅད་བསྐྱེད་པའི་ཡུམ། །འཕགས་མ་ཚེ་སྦྱིན་ལྷ་མོ་འཁོར་བཅས་ཀྱིས། །ཐུགས་རྗེ་བརྩེ་བ་ཆེན་པོའི་རྗེས་དགོངས་ནས། ། བྱིན་རླབས་ཚེ་དང་ཡེ་ཤེས་སྣང་བ་སྩོལ། །ཁྱོད་ནི་བླ་མ་ཁྱོད་ནི་ཡི་དམ་དང་། ། ཁྱོད་ནི་མཁའ་འགྲོ་ཁྱོད་ནི་ཆོས་སྐྱོང་སྟེ། །རབ་འབྱམས་རྒྱལ་བའི་སྤྲོ་བསྡུའི་བྱེད་པོ་མཆོག །རེ་ས་སྐྱབས་གནས་ཁྱོད་ལས་གཞན་ཡོད་མིན། །དཔལ་ལྡན་བླ་མ་རྣམས་དང་བསྟན་འཛིན་ཡོངས། །ཁྱད་པར་སྔགས་སྐྱེས་མཁའ་འགྲོ་གང་འདི་ཡི། །ཚེ་འཕྲེང་ཀེག་རྐྱེན་རྩ་ཐིག་རླུང་གསུམ་གྱི། །ཉེས་རྐྱེན་ཀུན་སོལ་སྐུ་ཚེ་ཞབས་པད་བརྟན། །མཛད་ཕྲིན་མཁའ་བཞིན་རྒྱས་ཏེ་དུས་ད་ནས། །བྱང་ཆུབ་བར་དུ་མི་འབྲལ་བསྟན་འགྲོའི་དོན། །འབད་མེད་མྱུར་འགྲུབ་འཁོར་བ་དོང་སྤྲུགས་ཤོག ། ཅེས་པའང་གཏན་གྲོགས་མཁའ་འགྲོ་ཏཱ་རེ་ལྷ་མོའི་སྐུ་ཚེ་བརྟན་ཕྱིར་དུ་ནམ་སྤྲུལ་པས་བྲིས།